b'\n_START_ARTICLE_\nPirita uus klooster\n_START_PARAGRAPH_\nPirita klooster (ametlikult P\xc3\xbchima P\xc3\xa4\xc3\xa4stja P\xc3\xbcha Birgitta Ordu Klooster Pirital) on katoliku kiriku nunnaklooster Tallinnas Pirital, aadressil Meriv\xc3\xa4lja tee 18. _NEWLINE_Kloostri \xc3\xb5ed kuuluvad birgitiinide ordu 1911. aastal asutatud Rootsi harusse, mille emaklooster asub\xc2\xa0Itaalias Roomas. _NEWLINE_Klooster taastati\xc2\xa0Eestis 1994. aasta aprillis, mil birgitiini nunnad asusid Tallinna. Pirital puudus eluase ning esialgu tuli viibida ajutistes kohtades \xe2\x80\x93 Vatikani saatkonna hoones Kadriorus ja Peeter-Pauli koguduse majas Munga t\xc3\xa4naval. 2001. aastast elatakse Pirital ajaloolise vana kloostri varemete juurde ehitatud uues kloostrihoonestuses.\n_START_SECTION_\nAjalugu\n_START_PARAGRAPH_\nPirita kloostri taastamise m\xc3\xb5te t\xc3\xa4rkas peagi p\xc3\xa4rast Eesti vabanemist N\xc3\xb5ukogude okupatsioonist. Birgitiinid k\xc3\xbclastasid Eestit juba\xc2\xa0enne seda \xe2\x80\x93 Turu linnas Soomes birgitiinide kloostrit juhtinud ema Teresa Perciaccante k\xc3\xbclastas Eestit 1990. aastal, v\xc3\xb5ttes osa piiskop Eduard Profittlichi m\xc3\xa4lestusmissast Tallinnas. 30. juunil 1991 oli ema Teresa kuue birgitiiniga taas Tallinnas, osaledes Pirita kloostri 550. aastap\xc3\xa4eva pidustustel. L\xc3\xa4ks siiski veel aega, enne kui toona t\xc3\xa4rganud m\xc3\xb5te birgitiinide kloostri taastamisest Tallinnas tegudeni j\xc3\xb5udis._NEWLINE_Kohe p\xc3\xa4rast Eesti riikliku iseseisvuse taastamist saatis P\xc3\xbchima P\xc3\xa4\xc3\xa4stja P\xc3\xbcha Birgitta Ordu \xc3\xbclemabtiss ema Tekla Famiglietti Eesti Vabariigi valitsusele m\xc3\xa4rgukirja Roomast j\xc3\xa4relep\xc3\xa4rimisega Pirita kloostri varemete kohta, et v\xc3\xa4lja selgitada, mis olukorras varemed on ja kellele nad kuuluvad.\xc2\xa0_NEWLINE_1993. aasta s\xc3\xbcgisel saabus ema Tekla esimesele visiidile Eestisse. Eesti ja birgitiinide ajaloolise kloostri varemed Pirital j\xc3\xa4tsid talle s\xc3\xbcgava mulje ning visiidi ajal langetati otsus naasta ja taastada birgitiinide j\xc3\xa4rjepidevus Eestis._NEWLINE_Ema Tekla hakkas Roomas olles innukalt Pirita kloostri taastamise asju ajama, Tallinnas aitas teda t\xc3\xb5husalt Lagle Parek \xe2\x80\x93 alguses Eesti Vabariigi siseministrina, p\xc3\xa4rastpoole teatud m\xc3\xb5ttes "ordu v\xc3\xa4lisministrina"._NEWLINE_16. aprillil 1994 saabusid Tallinna taas p\xc3\xbcha Birgitta ordu neli \xc3\xb5de \xe2\x80\x93 ema Teresa koos \xc3\xb5dede Riccarda, Patrizia ja Hedvigiga \xe2\x80\x93 nii, nagu olid saabunud esimesed neli \xc3\xb5de Piritale ligi kuussada aastat varem, 1412. aastal. _NEWLINE_Esialgu elati ajutistes kohtades \xe2\x80\x93 alguses\xc2\xa0Vatikani saatkonna hoones Kadriorus, seej\xc3\xa4rel katoliku kiriku\xc2\xa0Peeter-Pauli kogudusele tagastatud majas vanalinnas, Munga t\xc3\xa4nav 4._NEWLINE_1995. aasta l\xc3\xb5pus omandas ordu krundi endise Mihkli talu maadel, otse vana kloostri p\xc3\xb5hjak\xc3\xbcljel. Uue kloostrikompleksi ideekavandi saamiseks korraldati kinnine arhitektuurikonkurss nelja osav\xc3\xb5tjaga. V\xc3\xb5itis arhitektuurib\xc3\xbcroo Luhse & Tuhal P\xc3\xa4rnust. Ehitusprojekt valmis 1997. aastal, nurgakivi pandi 2000. aasta s\xc3\xbcgisel. Ajaloolise Pirita kloostri nunnade klausuuri j\xc3\xa4tkuna m\xc3\xb5eldud uus kloostrihoonestus p\xc3\xbchitseti 15. septembril 2001. See koosneb kabelist, kellatornist, 42-kohalisest k\xc3\xbclalistemajast ja sise\xc3\xb5uega kloostrihoonest._NEWLINE_Aastatel 2001\xe2\x80\x932004 juhtis kloostrit ema Patrizia, aastast 2004 ema Riccarda.\xc2\xa0_NEWLINE_Mehhikost p\xc3\xa4rit ema Riccarda k\xc3\xbclastas koos teiste \xc3\xb5dedega Eestit esmakordselt juba 1990. aastal. Enne Eestisse asumist elas ta 14 aastat Soomes \xe2\x80\x93 kuus aastat Helsingis ja kaheksa aastat Turu linnas.\n_START_SECTION_\nKloostrielu\n_START_PARAGRAPH_\nPirita kloostri uus hoone jaguneb kaheks osaks \xe2\x80\x93 avalikuks ja suletuks. Hoonekompleksi avalikus osas on k\xc3\xbclalistemaja, konverentsiruumid ja kabel, suletud osas aga \xc3\xb5dedele etten\xc3\xa4htud elu- ja t\xc3\xb6\xc3\xb6ruumid. Kloostris on ka kaks v\xc3\xa4ikest raamatukogu \xe2\x80\x93 esimesel korrusel avalik raamatukogu ja teisel korrusel kloostri raamatukogu._NEWLINE_Pirita kloostris elab kaheksa nunna, kes on p\xc3\xa4rit Mehhikost ja Indiast. Kloostri preester oli aastatel 2001\xe2\x80\x932019 prelaat\xc2\xa0Vello Salo._NEWLINE_P\xc3\xa4ev kloostris algab argip\xc3\xa4evadel kell 5.45. Kirikusse kogunetakse jumalateenistusele neli korda p\xc3\xa4evas, esimene palvus kabelis on kell 6.10. _NEWLINE_Nunnade kohustuste hulka kuulub kloostri juures asuva k\xc3\xbclalistemaja \xc3\xbclevalpidamine. K\xc3\xbclalistemaja ruumide \xc3\xbc\xc3\xbcrist saadud raha kasutatakse ka heategevuseks. Pirita klooster on toeks katoliku kiriku sotsiaalt\xc3\xb6\xc3\xb6 organisatsioonile Caritas.\xc2\xa0\xc3\x95dede kohustuseks on ka Pirita kloostri varemete haldamine. Koost\xc3\xb6\xc3\xb6s Pirita linnaosavalitsusega on juba aastaid 15. augustil t\xc3\xa4histatud kloostri p\xc3\xa4eva \xe2\x80\x93 15. augustil 1436 p\xc3\xbchitseti Pirita kloostri kirik._NEWLINE_Alates 2005. aasta suvest korraldatakse Pirita kloostri varemetes Birgitta muusikafestivali.  _NEWLINE_Iga p\xc3\xa4ev toimuvad kloostri kabelis jumalateenistused. Esmasp\xc3\xa4eval, teisip\xc3\xa4eval, neljap\xc3\xa4eval ja reedel kell 7.30, kolmap\xc3\xa4eval kell 17 ja p\xc3\xbchap\xc3\xa4eval kell 10 algavad jumalateenistused on avalikud ja k\xc3\xb5ik on alati oodatud.\xc2\xa0'